钦定古今图书集成/明伦汇编/氏族典/第042卷 > 《廖用贤尚友录》 > 訾汝道
## 钦定古今图书集成/明伦汇编/氏族典/第042卷 > 《廖用贤尚友录》 > 訾汝道

按《元史訾汝道传》：“汝道，德州齐河人。父兴卒，居丧以
孝闻。母高氏治家严，汝道承顺甚恭。母尝寝疾，昼夜
不去侧。一日，母屏人授以金珠若干曰：‘汝素孝，室无
私蓄，我一旦不讳，此物非汝有矣。可善藏之，毋令他
兄弟知也’。汝道泣拜曰：‘吾父母起艰难，成家业，今田
宅牛羊已多，汝道恨无以报大恩，尚敢受此，以重不
孝之罪乎’？”竟辞之。母卒，哀毁，终丧，不御酒肉。性尤友
爱，二弟将析居，汝道悉以美田庐让之。二弟早世，抚
诸孤如己子。乡人刘显等贫无以为生，汝道割己田
各畀之，使食其租终身。里中尝大疫，有食瓜得汗而
愈者，汝道即多市瓜及携米，历户馈之。或曰：“疠气能
染人，勿入也。”不听，益周行问所苦，然卒无恙。有死者，
复赠以槥椟，人咸感之。尝出麦粟贷人，至秋，蝗食稼，
人无以偿，汝道聚其券，焚之。县令李让为请，旌其家。